b'\n_START_ARTICLE_\nZdravilni gozdni koren\n_START_SECTION_\nPoimenovanje\n_START_PARAGRAPH_\nIme Archangelica izhaja iz gr\xc5\xa1ke besede arkhangelos (= nadangel), saj legenda pravi, da je nadangel Gabriel ljudem povedal za uporabo te rastline v zdravilne namene. Druga domneva pravi, da je latinsko ime povezano z dejstvom, da se je razcvetela v dneh (po starem koledarju) okrog praznika nadangela Mihaela._NEWLINE_V sloven\xc5\xa1\xc4\x8dini se poleg izrazov zdravilni gozdni koren in angelika uporabljajo \xc5\xa1e prsna korenina, sveta gren\xc4\x8dica, \xc5\xbelahtna angelika, vrtna vanelka, vrtna angelika, angelika arhangelika.\n_START_SECTION_\nZdravilna uporaba\n_START_PARAGRAPH_\nUporablja se zlasti korenina (ime droge: Angelicae radix), ki vsebuje gren\xc4\x8dine in di\xc5\xa1avna olja. Alkoholni izvle\xc4\x8dki in \xc4\x8daji korenine se uporabljajo pri pomanjkanju apetita, bla\xc5\xbejih \xc5\xbeelod\xc4\x8dnih ali \xc4\x8drevesnih kr\xc4\x8dih, napihnjenosti in vetrovih. Deluje kot karminativ, ima protibakterijske lastnosti in spodbuja izlo\xc4\x8danje \xc5\xbeelod\xc4\x8dnega soka in soka trebu\xc5\xa1ne slinavke._NEWLINE_V ljudski medicini se uporablja tudi di\xc5\xa1avno olje iz zdravilnega gozdnega korena (ime droge: Angelicae aetheroleum), ki se pridobiva iz korenine. U\xc5\xbeivanje di\xc5\xa1avnega olja naj bi pomagalo pri nespe\xc4\x8dnosti, zunanja uporaba pa pri revmatizmu in nevralgijah. V velikih koli\xc4\x8dinah je \xc5\xa1kodljivo.'